คลังแจง5เดือนรัฐบาลก่อหนี้เพิ่ม6แสนล้านบาท
คลังแจง 5 เดือน ปีงบ 64 รัฐบาลก่อหนี้สาธารณะเพิ่ม 6 แสนล้านบาท
7 เม.ย. 2564

กระทรวงการคลัง รายงานหนี้สาธารณะของประเทศไทยล่าสุดเดือน ก.พ. 2564 ซึ่งเป็นเดือนที่ 5 ของงบประมาณ 2564 อยู่ที่ 8.42 ล้านล้านบาท หรือ 53.21% ของจีดีพี โดยการก่อหนี้สาธารณะเพิ่มขึ้นต่อเนื่องตั้งแต่เดือนแรกของปีงบประมาณ 2564 หรือ เดือน ต.ค. 2563 หนี้สาธารณะอยู่ที่ 7.82 ล้านล้านบาท หรือ 49.44% ของจีดีพี โดยในช่วง 5 เดือนแรกของปีงบประมาณ 2564 รัฐบาลก่อหนี้สาธารณะเพิ่มขึ้น 6 แสนล้านบาท
ทั้งนี้ในเดือน พ.ย. 2563 สัดส่วนหนี้สาธารณะของไทยต่อจีดีพีทะลุมาอยู่ 50.26% เป็นครั้งแรก แม้ว่าจะต่ำกว่ากรอบความยั่งยืนทางการคลังที่กำหนดไว้ไม่เกิน 60% ของจีดีพี โดยในเดือน พ.ย. 2563 มีมูลหนี้สาธารณะเพิ่มขึ้นอยู่ที่ 7.92 ล้านล้านบาท
ต่อมาในเดือน ธ.ค. 2563 หนี้สาธารณะไทยทะลุอยู่ระดับที่ 8.13 ล้านล้านบาท หรือ 51.81% ของจีดีพี และในเดือน ม.ค. 2564 อยู่ที่ 8.19 ล้านล้านบาท หรือ 51.98% ของจีดีพี จนถึงล่าสุดเดือน ก.พ. 2564 เฉลี่ยแล้วรัฐบาลก่อหนี้สาธารณะไทยเพิ่มขึ้นเดือนละกว่า 1 แสนล้านบาท